દક્ષ અને શિવનો વિરોધ તથા દક્ષયજ્ઞના ધ્વંસનો મર્મ ન સમજવાને લીધે આપણે દક્ષની હાલત દયાજનક કરી મૂકી છે. વૈદિક જગતનો આદિ યજ્ઞકર્તા અને ગૌરવશીલ પ્રજાપતિ મિથ્યાભિમાનનું પૂતળું બની ગયો છે. દક્ષે શિવનું અપમાન કર્યું, સતીએ અગ્નિસ્નાન કર્યું અને વીરભદ્રે દક્ષનો નાશ કર્યો – આ કથામાંથી આપણે એક જ સૂર તારવ્યો છે – શિવનિંદા કરવાથી કેવા હાલહવાલ થાય એ દર્શાવવા જ જાણે આ કથા રચવામાં આવી છે. દક્ષ એટલે આવા અધઃપતનનો દાખલો. શિવે કૃપા કરી દક્ષના મસ્તકને સ્થાને યજ્ઞ પશુનું મસ્તક ચોંટાડીને તેને સજીવન કર્યો પણ તેથી તો દક્ષની સ્થિતિ લોકમાનસમાં વધુ કફોડી થઈ ગઈ. બકરાના મોઢાથી દક્ષની વિરૂપતા વધી ગઈ. આજે પણ શિવાલયમાં દર્શન કરવા જતાં ઘણાં કટ્ટર શિવભક્તો મોઢેથી બેં બેં કરી બકરો બોલાવે છે, તેનાથી, આવા ઉદગારથી શિવ પ્રસન્ન થાય છે એમ તેઓ માને છે. એક તત્વસભર કથાને કેટલી નીચી હદે લાવી શકાય તે આવી બાલિશ માન્યતા બતાવે છે.